ROZHODNUTIE KOMISIE
z 19. decembra 2008,
ktorým sa podľa nariadenia Rady (ES) č. 510/2006 zamieta žiadosť o zápis názvu do registra chránených označení pôvodu a chránených zemepisných označení (Džiugas) (CHZO)
[oznámené pod číslom K(2008) 8423]
(Iba litovské znenie je autentické)
(2009/15/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 510/2006 z 20. marca 2006 o ochrane zemepisných označení a označení pôvodu poľnohospodárskych výrobkov a potravín (1), a najmä na jeho článok 6 ods. 2 druhý pododsek,
keďže:
(1)
Podľa článku 6 ods. 1 nariadenia (ES) č. 510/2006 a v súlade s článkom 17 ods. 2 tohto nariadenia Komisia preskúmala žiadosť o zapísanie názvu „Džiugas“ ako chráneného zemepisného označenia pre syr, ktorú predložila Litva a ktorú Komisia dostala 15. júna 2005.
(2)
Na vyžiadanie Komisie poskytla Litva novú verziu opisu spolu so zhrnutím a dodatočnými informáciami, ktoré Komisia dostala 3. júla 2006, 5. decembra 2006 a 3. septembra 2008.
(3)
Komisia požadovala inter alia objasnenie spojitosti medzi charakteristikami výrobku, ktorý je predmetom zápisu do registra, a jeho osobitným zemepisným pôvodom.
(4)
Po preskúmaní dokumentov, ktoré predložila Litva ako súčasť žiadosti, Komisia zaznamenala, že osobitná kvalita alebo charakteristiky syru sú dôsledkom metódy jeho výroby a nedajú sa pripísať zemepisnému pôvodu. V opise sa uvádza, že spojitosť medzi syrom „Džiugas“ a jeho oblasťou je vyjadrená osobitnou metódou jeho výroby, ktorá vytvára fyzické, chemické a organoleptické vlastnosti, ktoré nemožno nájsť u iných syrov. Na základe opisu je vysoký obsah horčíka a vápnika v syre „Džiugas“ spôsobený metódou jeho výroby a určité organoleptické vlastnosti syra „Džiugas“, jeho slabožltá farba so sivastým odtieňom a čerstvou chuťou, sú dôsledkom metódy jeho výroby. Keďže neexistuje spojitosť medzi týmito faktormi a zemepisným pôvodom, žiadosť nespĺňa základné kritériá na zápis do registra ako chránené zemepisné označenie.
(5)
Spojitosť v zmysle článku 2 ods. 1 písm. b) druhej zarážky nariadenia (ES) č. 510/2006 preto nebola dokázaná.
(6)
Vzhľadom na uvedené skutočnosti by mala byť žiadosť o zápis názvu „Džiugas“ ako chráneného zemepisného označenia zamietnutá.
(7)
Opatrenie ustanovené v tomto rozhodnutí je v súlade so stanoviskom Stáleho výboru pre chránené zemepisné označenia a chránené označenia pôvodu,
PRIJALA TOTO ROZHODNUTIE:
Článok 1
Žiadosť o zapísanie názvu „Džiugas“ do registra sa týmto zamieta.
Článok 2
Toto rozhodnutie je určené Litovskej republike.
V Bruseli 19. decembra 2008